
1. Navn

Fagets navn er ”Europeiske menneskerettigheter”, ”Europeiske menneskerettar”, ”European Human Rights”.
2. Omfang

Faget gir 15 studiepoeng (ECTS).
3. Språk

Undervisningsspråk og eksamensspråk er norsk.
4. Emnekode og emnenivå
Emnekode: JUR-3615
Emnenivå: Masternivå

5. Forkunnskapskrav 
Opptak til emnet forutsetter bestått 3. avdeling master i rettsvitenskap.
6. Læringsmål

Læringsmålet er at den som har gjennomført spesialfaget skal ha grundig innsikt i og forståelse innenfor de tema som omfattes av spesialfaget. 
7. Faglig innhold

Spesialfaget europeiske menneskerettigheter består av tre hoveddeler. Den første hoveddelen omhandler den metode som benyttes ved tolkingen av den europeiske menneskerettighetskonvensjon (EMK). Fokus rettes blant annet mot prinsippet om dynamisk tolking av konvensjonen, formåls- og effektivitetsprinsippet, autonom tolking av konvensjonsartikler, statens skjønnsmargin og fjerdeinstansdoktrinen. Videre er et tema hvilke metoderegler som gjelder ved tolkingen av avgjørelser fra Den europeiske menneskerettighetsdomstol (EMD). Et annet tema er forholdet mellom norsk juridisk metode og den metode som benyttes ved tolkingen av EMK.
I den andre hoveddelen behandles for det første noen overordnede spørsmål, slik som konvensjonens opprinnelse og oppbygning, tredjepartsvirkning, konvensjonens betydning i nasjonale rettssystemer samt konvensjonens personelle, territorielle og tidsmessige virkeområde. For det andre fokuseres det på de institusjonelle rammene for EMDs virksomhet. Temaer herunder er blant annet de regler som regulerer EMDs virksomhet, forholdet mellom Europarådets ministerkomité og EMD, staters rett til å klage og den individuelle klageretten. For det tredje behandles de prosessuelle rammene for EMDs behandling av klagesaker. Sentrale temaer er vilkårene som må foreligge for at EMD skal realitetsbehandle en klage, reglene for Domstolens realitetsbehandling av klagesaker samt virkningene av at det konstateres krenkelse av konvensjonen.
Den tredje hoveddelen av faget fokuserer på utvalgte materielle menneskerettigheter. Her behandles retten til liv, forbudet mot tortur og annen umenneskelig og nedverdigende behandling, forbudet mot slaveri og tvangsarbeid, ytringsfriheten, forsamlings- og foreningsfriheten, vernet om eiendomsretten, retten til et effektivt rettsmiddel, adgangen til å fravike fra menneskerettighetene i krisesituasjoner og forbudet mot misbruk av rettighetene i konvensjonen.
8. Pensum
· Pieter van Dijk; Fried van Hoof; Arjen van Rijn; Leo Zwaak: Theory and Practice of the European Convention on Human Rights, Fourth Edition 2006, kap. 1, med unntak av pkt. 1.13.5 og pkt. 1.13.6; kap. 2, med unntak av pkt. 2.2.8; 2.2.12; 2.2.15.2; 2.3.3; 2.3.5.2-2.3.5.5 og pkt. 2.7-2.9; kap. 5; kap. 6, kap. 7; kap. 8; kap. 14; kap. 15; kap. 17; kap. 32; kap. 34 og kap. 36.

· Frode Elgesem: “Tolking av EMK – Menneskerettsdomstolens metode”, Lov og Rett 2003

· Sverre Blandhol: ”Er rettsanvendelsen i EU-domstolen og menneskerettsdomstolen vesensforskjellig fra norsk rettskildelære?”, Lov og Rett 2005 
9. Undervisning

Undervisningen fordeles mellom forelesninger og seminar, til sammen ca. 30 timer. En del av seminarundervisningen vil gjøres ved hjelp av prosedyreøvelser. Undervisning gis i høstsemesteret hvert år.
10. Eksamen

Eksamen består av en skriftlig skoleeksamen på 6 timer og en korrigerende muntlig på ca. 20 minutter. Det gis én felles karakter hvor vurderingsuttrykkene A-F benyttes. Kandidater som fremstiller seg til eksamen og blir bedømt til karakteren F har rett til å kontinuere, jf. § 22 i forskrift for eksamener ved Universitetet i Tromsø. Adgang til å avlegge eksamen er i høstsemesteret hvert år.

